Šíbl, Jaromír, poslanec NR SR (2022-06-24):
Ďakujem, pán predsedajúci. Budem sa snažiť byť stručný. Zareagoval by som na vystúpenia kolegov, ktorí z opozície najviac k tejto téme sa vyjadrovali. Na prvom mieste pán poslanec Filip Kuffa. S vami osobne celkom rád diskutujem na odbornej úrovni, možno je to aj vďaka tomu, že spomedzi kolegov z opozície máte zrejme najvyššie alebo jedno z najvyšších dosiahnutých odborných vzdelaní v oblasti ekológie ako absolvent lesníckej fakulty, ako lesník z praxe, takže ako vidíte, aj na výbore častokrát, keď sa bavíme na tej odbornej úrovni, skôr či neskôr dokážeme nájsť nejaké riešenie, čo sa potvrdilo aj včera na výbore, kde sme sa nakoniec dopracovali k takému návrhu uznesenia, za ktoré mohli aj zahlasovali všetci prítomní členovia výboru z koalície aj z opozície. No pokiaľ ide o ďalších kolegov, ktorí sa vyjadrovali, myslím najmä pána poslanca Suju a pána poslanca Mazureka, a niektorí ďalší z opozície, tak s vami sa mi už o dosť ťažšie diskutuje, možno to predsa len bude aj tou rozdielnou úrovňou odborného vzdelania, ale, samozrejme, nebránim sa, nebránim sa ani takýmto diskusiám. Viem o tom, že pán Suja si usilovne dopĺňa odborné vzdelanie v tejto oblasti, čo je, si myslím, chvályhodné. Pán Mazurek, o vás toto neviem zatiaľ, ale predpokladám, že aj vy ste ešte mladý, tak skôr či neskôr pristúpite k tomuto kroku, že nebudete sa spoliehať len na nejaké lacné, populistické reči a budete naozaj sa snažiť aj v tej odbornej oblasti trošku sa dovzdelať, ale napriek tomu, samozrejme, nemôže byť každý odborník vo všetkých oblastiach, to sa asi nedá a ja budem veľmi rád diskutovať aj s vami. A viete prečo? Lebo skúsenosti to potvrdili na celom svete a nájdete to aj v dokumentoch svetových ochranárskych organizácií, ako je IUCN alebo Svetový fond pre ochranu prírody a ďalšie. Ochrana prírody, ktorej sa celoživotne venujem, sa nedá, zdôrazňujem, nedá dlhodobo úspešne robiť a dosahovať úspechy bez podpory miestneho obyvateľstva. Je naozaj iluzórne a v tomto vám musím, žiaľ, dať za pravdu, že o osude prírody, našej prírody v jednotlivých regiónoch dlhodobo sa bude centrálne rozhodovať z hlavného mesta... nebude. A keďže aj vy ste súčasťou toho miestneho obyvateľstva a reprezentujete, už akým spôsobom, nebudem, nebudem hodnotiť, ale nejakým spôsobom reprezentujete dosť veľkú časť toho miestneho obyvateľstva, tak musíme aj s vami, sme nútení aj s vami diskutovať, ale bol by som rád, keby tá diskusia bola čo najviac na tej odbornej úrovni a čo najmenej na tej politickej, pokiaľ toho len budete schopní. Z tohoto hľadiska, páni a dámy z opozície, ktorí ste požiadali o zvolanie tejto schôdze a ktorí ste priniesli návrh na odvolanie pána ministra Budaja, tak ostanem len pri probléme s medveďmi, pokiaľ to s riešením problému s medveďmi naozaj myslíte vážne a úprimne, tak zvolaním tejto schôdze a s týmto návrhom na odvolanie aj ministra Budaja idete sami proti sebe. Ak v histórii Slovenska tu bol nejaký minister životného prostredia, ktorý má potenciál tento problém, keď už nie vyriešiť, tak aspoň výrazne posunúť ďalej, je to práve Ján Budaj. Je vo funkcii niečo vyše dva roky, ale keď si pozriete skóre jeho úspechov v oblasti ochrany prírody, v oblasti ochrany životného prostredia, jednoznačne – a môžte sa opýtať aj nezávislých odborníkov, ktorí nie sú v tomto parlamente – vychádza zo všetkých slovenských, doterajších slovenských ministrov životného prostredia najlepšie. A to je vo funkcii, hovorím, ešte len niečo vyše polovicu funkčného obdobia. Takže naozaj vám môžem odporučiť, ak to myslíte s riešením problému s medveďmi a z ďalších problémov vážne, tak buďte radi, že tam je tento minister, a nie nejaký iný, ktorého by ste si tam možno vy chceli predstaviť. Špeciálne ešte k pánovi poslancovi Sujovi, nevidím ho tu, ale verím, že si to pozrie zo záznamu a že mu to budete tlmočiť, on často označuje pána ministra ako jednoduchého ministra, no vo mne to vyvoláva také pobavenie, lebo pána ministra Budaja poznám niečo vyše 40 rokov, a vedel by som mu priradiť všelijaké prívlastky, ale asi jeden z posledných, ktorý by som si dovolil mu pridať, je, že pán minister je jednoduchý. To určite nie. Naopak, keď sa zamýšľam nad pánom poslancom Sujom, no, ja by som mal taký návrh, ak by ste do toho, kolegovia, išli, berte to zatiaľ neformálne, ale ak sa na, nechodím na poslanecké grémiá, ale ak by ste sa na poslaneckom grémiu na tom zhodli, tak mohli by sme niekedy v nejaký vhodný deň, napr. na 1. apríla alebo niekedy na záver uhorkovej sezóny, spraviť takú anonymnú súťaž v parlamente, hlasovanie, že, otázka by bola veľmi jednoduchá, označte jedného, dvoch alebo troch poslancov naprieč politickým spektrom – jedno, či z koalície, alebo opozície –, ktorý vo vás vyvoláva ten dojem, že prívlastok jednoduchý by sa naňho hodil. Ja by som bol naozaj zvedavý, že keby takáto súťaž zbehla, alebo môžme to spraviť mimo parlamentu, v nejakých bulvárnych médiách, že kto by bol na prvom, druhom a treťom mieste, a potom by, potom by sa možno dalo o tom viac diskutovať, takže toľko... Ešte možno k pánovi poslancovi Mazurekovi, keď teda sa snažil, zdôrazňujem to slovo snažil, urážať pána ministra vyťahovaním nejakých... no, pochybných obvinení. Pán poslanec, možno si to neuvedomujete aj vzhľadom na svoj vek, ale naozaj pán minister, keďže ho poznám, ako som už povedal, vyše 40 rokov, je aj jeho zásluhou, že v tejto krajine máme slobodu a demokraciu, prispel k tomu významnou mierou. Je aj jeho zásluhou, že v tomto parlamente vy môžte vaše názory, nech sú akékoľvek, viac-menej slobodne vyjadrovať, takže asi na vašom mieste, ak takto hovoríte alebo nepoznáte tie veci, čo vás do určitej miery možno váš vek ospravedlňuje, alebo ak ich poznáte, tak úmyselne konáte, konáte zlo, takže to, si myslím, že nie je celkom, nie je celkom správne od vás, ale máte vždy možnosť to ešte nejako napraviť. No za pozitívum tejto diskusie, aj keď trošku sa konala s iným cieľom, myslím si, že po dnešnej schôdzi už asi nikto nepochybuje, že naozaj sa zhodneme na tom, že s medveďmi na Slovensku máme isté problémy. Zhodneme sa na tom, si myslím, že aj kolegovia z koalície, aj kolegovia z opozície, a asi sa zhodneme na tom, že tieto problémy sú do značnej miery riešiteľné. Takisto verím, že sa zhodneme na tom, že pokiaľ tu bude životaschopná populácia medveďa na Slovensku, istú mieru rizika budeme musieť akceptovať. To, aká vysoká je tá miera rizika, ktorú táto spoločnosť je ochotná akceptovať, to ešte dnes nevieme povedať, ale myslím si, že tá diskusia bude ďalej týmto smerom pokračovať. Stručne by som len zhrnul, čo sme sa včera dohodli na výbore. Zhodli sme sa na tom, že problém s medveďmi treba riešiť v dvoch rovinách. Prvá rovina naozaj sú okamžité riešenia, aj keď možno nie sú vždy celkom systémové. V tejto chvíli by som chcel potvrdiť význam zásahového tímu, ak máte niektorí pocit, že zásahový tím nie je dostatočne výkonný, tak to, si myslím, že nie je dôvodom na jeho zrušenie, ale práve naopak, na jeho posilnenia a ešte väčšie sfunkčnenie. V tejto súvislosti by som len vám oznámil správu, ktorú som pred chvíľou dostal, a to, že aj dnes v skorých ranných hodinách zásahový tím usmrtil jednu problémovú medvedicu v lokalite Pribilina-Hrdovo v okrese Liptovský Mikuláš, ktorá dlhodobo už vykazovala známky agresívneho správania, a bolo nevyhnutné ju odstrániť. Čiže dokončím len veľmi stručne tie opatrenia. Z okamžitých opatrovaní... z okamžitých opatrení, ktoré sa vykonávajú a budú sa vykonávať zrejme ešte s vyššou intenzitou, je odstraňovanie synantropných, potenciálne nebezpečných jedincov medveďa z populácie. Tam, si myslím, že nikto nebude brániť kolegom zo zásahového tímu, skôr naopak budeme ich v tom všemožne podporovať. Pokiaľ ide o tie systémové riešenia, jednoznačne bude potrebné v termínoch, ktoré sme navrhli, aktualizovať program starostlivosti o medveďa hnedého a opatrenia, ktorá... ktoré z takto aktualizovaného programu starostlivosti vyplynú, bude okrem tých modelov populačného, regulačného, rizikového, a ktoré spomínal pán poslanec Kuffa, bude to na prvom mieste prevencia, lebo darmo my budeme odstraňovať synantropné medvede z populácie, môžme to robiť donekonečna, pokiaľ nám rovnakým tempom alebo ešte rýchlejším tempom tie nové synantropné jedince budú pribúdať. Takže na prvom mieste musí byť prevencia a zrejme na druhom alebo na niektorom inom z ďalších miest bude aj tá regulácia početnosti, o ktorej sa toľko diskutuje, ale... (Prerušenie vystúpenia predsedajúcim.)